[image: ]
[image: ]GRAAD 10
Kwartaal 2
Sosiale en Omgewingsverantwoordelikheid

Inhoudsopsomming


Les 1: Hedendaagse sosiale kwessies wat 'n negatiewe impak op plaaslike en globale gemeenskappe het
Het jy al opgelet hoeveel verskillende huislike omgewings deur hierdie klas verteenwoordig word? Baie van julle is al lank in die klas en ken nie eens die sosiale omgewing waaruit jou klasmaats kom nie. Dalk weet jy waar sommige van hulle vandaan kom. Ongeag waar ons vandaan kom, kan ons sê dat daar verskillende geleenthede beskikbaar is vir individue en gemeenskappe op grond van waar jy woon. Ons kan voorts sê dat sommige omgewings die gesondheid, van die individue wat daar woon, direk beïnvloed. 

Armoede lei tot 'n gebrek aan vryheid, want jy kan nie kies om in 'n gebied te woon waar daar skoon lopende water en behoorlike rioolverwydering is nie. As Suid-Afrikaners moet ons saamwerk om 'n verskil te maak. Ons moet diegene wat in armoede leef, help en die gevolge van armoede in ons samelewing regstel. 

Sosiale geregtigheid: Dit is die proses om die wanbalans wat onder minderbevoorregtes wat deur armoede, diskriminasie (geslag, ras, godsdiens, kultuur en vermoëns) geraak word, te probeer regstel. Die regstelling moet ook ten opsigte van 'n gebrek aan toegang tot basiese ‘ndienste, soos hospitale en skole, geld. ‘n Gebrek aan opvoedkundige geleenthede, ‘n gebrek aan gesonde voedsel (wanvoeding) en swak gesondheid as gevolg van gesondheidsrisiko's moet aandag geniet.
Omgewingsgeregtigheid: Almal het die reg om in 'n gebied te woon waar hulle veilig voel en nie geraak word deur probleme soos oorstromings, gebrek aan lopende water of elektrisiteit nie. Die area moenie ‘n gesondheidsrisiko inhou nie en moet ‘n volhoubaarheid ondersteun.
In Suid-Afrika het ons baie voorbeelde van verskillende vorme van sosiale ongeregtigheid wat voorkom.
· Verkragting van skoolkinders - Ons kinders is teikens vir geslagsgebaseerde geweld en kan dikwels nie hulself beskerm nie. Ons het 'n verantwoordelikheid as Suid-Afrikaners om mekaar te beskerm.
· Gebrek aan basiese gesondheidsorg vir almal - Ongelukkig is daar baie mense wat nie  toegang het tot die gesondheidsorg wat hulle nodig het nie. Sommige woon in landelike gemeenskappe en moet ver reis om 'n dokter te sien. Ander kan nie privaathospitale bekostig nie en moet dus ure wag voordat hulle in oorvol staatshospitale /-klinieke / -daghospitale gehelp kan word.
· Gebrek aan basiese dienste soos spoeltoilette - Ons het vroeër gesien dat armoede gemeenskappe beïnvloed en baie sukkel sonder basiese dienste, soos lopende water en rioolverwydering.
· Gebrek aan plek in skole - Alhoewel ons in 'n land woon wat verklaar dat onderwys belangrik is, het ons ook 'n probleem met plek in skole (oorvol klaskamers en ‘n gebrek aan skole). Sommige ouers wil bittergraag hê  dat hul kinders 'n beter toekoms moet hê en is bereid om opofferinge te maak vir daardie geleentheid. Baie van die skole wat bekendstaan as "suksesvol" is dikwels reeds vol en kinders moet ver reis- dikwels deur  gevaarlike, afgeleë gebiede- om by die skool uit te kom.
· Geweld veroorsaak dat mense op 'n wrede manier sterf - Familielede sukkel met die hantering van woede en wraakgevoelens en ly as gevolg van trauma. Suid-Afrika ly verder omdat ons lede van die samelewing verloor wat tot ons toekomstige ekonomie sou kon bydra.  
· Misdaad skend ons grondwet – Die grondwet bepaal dat elkeen 'n reg op veiligheid het. 
Op grond van ons Suid-Afrikaanse Grondwet het elke persoon in hierdie land die reg op veiligheid en sekuriteit. Ons sien gevalle waar daar slagoffers is wie se regte t.o.v veiligheid en sekuriteit geskend word. Kan jy van graad 9 onthou dat 'n mens nie net 'n reg het nie, maar dat regte gepaard gaan met verantwoordelikhede.

Les 2: Eietydse sosiale kwessies wat 'n negatiewe impak op plaaslike en globale gemeenskappe het
Beurtkrag is 'n eietydse omgewingskwessie wat 'n skadelike uitwerking op individue, gemeenskappe sowel as ons land se ekonomie het. Die realiteit is dat beurtkrag nie binnekort sal weggaan nie.  Ons as Suid-Afrikaners moet positief bly en leer hoe om die uitdagings van moeilike situasies, soos beurtkrag, te oorkom. 

Vir sommige in Suid-Afrika is die impak van beurtkrag so erg dat hul gesondheid of inkomste direk daardeur beïnvloed word. Sommige klein ondernemings in Suid-Afrika het gesluit omdat hulle nie sonder elektrisiteit kon funksioneer nie. Dit beteken dat werkloosheid verhoog en armoede vererger.

Ons weet dat armoede 'n impak het op die bevrediging van jou basiese daaglikse behoeftes. Mense wat in armoede leef, het nie geld om elke dag kos te koop nie en ly dikwels honger. Soms word hulle gedwing om in 'n gebied te woon waar hul gesondheid  negatief beïnvloed word en raak hulle maklik siek. Gemeenskappe ly selfs aan siektes soos cholera. Dit is 'n bakteriële infeksie wat opgedoen word deur besmette water te drink wat dikwels dodelik kan wees en kom veral voor onder jong kinders en bejaardes.  Behuising is ook 'n probleem. Nie almal het hul eie  stabiele huis nie. Daar is uitdagings t.o.v. privaatheid, aangesien baie mense in klein ruimtes slaap.

Een van die oorsake van armoede is werkloosheid, maar ongelykheid, of sosiale ongeregtighede, gebrek aan onderwys (gekoppel aan werkloosheid); gebrek aan toegang tot skoon water en voedsame kos (alle sosiale kwessies) dra ook daartoe by. 
Die term werkloosheid verwys na 'n situasie waar 'n persoon aktief werk soek, maar nie werk kan kry nie. In Suid-Afrika is die grootste groep mense wat werkloos is, die jeug. 

Armoede is wanneer mense nie in hul basiese behoeftes kan voorsien nie. (Wat is ons mees basiese behoeftes?)




Les 3: Vaardighede wat nodig is om aan die burgerlike lewe deel te neem:

Miskien voel jy sterk oor sommige van die kwessies wat geopper is en wens jy dat jy geweet het hoe om 'n verskil in jou eie skool of gemeenskap te maak. Oor die volgende drie lesse gaan ons 'n plan ontwikkel van hoe om 'n verskil in jou plaaslike gemeenskap te maak. Om ‘n impak op die samelewing te kan maak deur waarde toe te voeg, moet ons verskillende soorte sosiale denke en konstruktiewe denkvaardighede ontwikkel, want hierdie uitdagings is kompleks en benodig  spesifieke vaardighede.

Sosiale denkvaardighede kan gedefinieer word as vaardighede wat jou sal help om 'n behoefte in die samelewing  raak te sien en te redeneer watter aksies geneem kan word om daardie behoefte te bevredig. Hierdie vaardighede help jou ook om die emosies en reaksies van ander mense in ag te neem. (D.w.s. om empaties te wees)

Konstruktiewe denkvaardighede laat jou op 'n effektiewe manier dink. Dit laat jou toe om 'n situasie te ontleed en nie emosioneel op te tree nie.

Wanneer jy deur 'n uitdagende situasie gekonfronteer word, sal jy hierdie vaardighede moet gebruik. Bv.  Jy en jou vriende stap van die skool af huis toe en jul kom op twee kinders af wat smeek vir kos omdat hulle honger is. Jy sal jou sosiale vaardighede gebruik deur die BEHOEFTE te erken- naamlik dat hulle honger is. Jy sal wonder hoe hulle voel en wat hulle dink en jy sal  simpatiek teenoor hulle voel. Konstruktiewe denkvaardighede help jou om 'n oplossing te oorweeg bv. dat jy en jou vriende jul geld bymekaarsit om brood vir hierdie kinders te koop. 

Om 'n sosiale kwessie aan te spreek, moet ons eers soveel as moontlik inligting insamel voordat ons 'n besluit kan neem. Dit beteken om na te dink oor die voor- en nadele van jou reaksie.


Les 4: Vaardighede wat nodig is om aan die burgerlike lewe deel te neem:

Ons het die laaste les afgesluit deur na ‘n kort snit te kyk, waar die vrou jong kinders ïnspireer het. Kan jy DRIE DADE van vrywilligerswerk onthou wat sy gedoen het? 
(Gee geleentheid vir die klas om te reageer)

· Sy het 'n hawelose man gehelp
· Sy het 'n klein hondjie gevoer
· Sy het die voëls saad gevoer
· Sy het kruideniersware aan iemand in nood gegee

Hierdie vrou het gekies om vir ander mense in haar gemeenskap om te gee deur vriendelikheid  te toon deur haar optrede.Sy het die kinders geïnspireer om ook saam te werk deur hul dankbaarheid vir haar welwillendheidsdade te toon. Dit is interessant om daarop te let dat jeugdiges in 'n samelewing die minste geneig is om vrywillig te werk en te help in 'n gemeenskap. Hoekom dink jy is dit moeilik vir die jeug van vandag om vrywillig te wees? (Vra die klas om te reageer)
Miskien dink jy jy het nie tyd nie, jy het soveel skoolwerk en sport ná skool, jy het skaars tyd vir jou gesin. Miskien kan jy nie die punt sien om iets te doen waarvoor jy niks kan terugverwag nie.

As Suid-Afrikaanse burgers het ons 'n verantwoordelikheid om betrokke te raak en die lewensgehalte van ons gemeenskap te verbeter. Ons het die afgelope paar lesse soveel sosiale ongeregtighede gesien en bewus geword dat hierdie kwessies 'n gemeenskap nodig het om die BEHOEFTE raak te sien en te kies om AKSIE te neem. Dit sal help om armoede, siektes en die skending van menseregte te stop. Een van die maniere waarop jy kan optree, is om vrywillig by 'n gemeenskapsprojek in te skakel of 'n diens aan 'n gemeenskap te lewer. Hierdie jeug- en burgerlike organisasies stel dit ten doel om saam te werk om almal se lewens te verbeter.

Lys VYF redes uit hierdie snit waarom die jeug vrywillig  hulp aangebied het. 
Sommige van hierdie redes sluit in:

1) Dit bou karakter
2) Dit skep geleenthede
3) Dit leer ons om empatie met ander te hê
4) Ons sal verskillende plekke ervaar wat ons normaalweg nie sou ervaar nie
5) Dit sal die lewenskwaliteit verhoog vir diegene wat jy help
6) Leer jouself beter ken
7) Leer nuwe vaardighede aan
8) Voeg waarde tot jou CV 
9) Help om Suid-Afrika te bou

In elke gemeenskap is daar geleenthede vir die jeug om betrokke te raak. Soms word dit gereël deur 'n plaaslike geloofsorganisasie of jou biblioteek. Bespreek, in jul groepe, voorbeelde van waar jy gesien het hoe die jeug by gemeenskapsprojekte betrokke raak. Vra die leerders of hulle in hul navorsing (vir huiswerk) gehoor het van organisasies in hul gemeenskap waar hulle vrywillig kan werk. Laat leerders toe om op hul fone nog DRIE organisasies te vind waarby hulle in hul gemeenskap betrokke kan raak.

Les 5: Vaardighede wat nodig is om aan die burgerlike lewe deel te neem:
· Toepassing van die inhoud wat in lesse geleer is

